Copyright © 2017 The Marian Fathers of the Immaculate Conception
of the B.V.M.

All rights reserved.

This Slovak language edition to be made available for sale in Slovakia is published by arrangement with Marian Press, Stockbridge, Massachusetts, USA

z amerického originálu: 26 Champions of the Rosary: The Essential Guide to the Greatest Heroes of the Rosary

Vydal: © Zachej.sk, 2023

Preklad: Pavol Petrík

Grafika: © Bookwork

Jazyková korektúra: Michaela Gočalová

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-484-6 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom)

bez súhlasu vlastníka autorských práv.

Venované

Terese de Jesús Macías (Mamita)

Ďakujem, že ste mi otvorili dvere vášho srdca i domu.

Nech je vaša odmena v nebi veľká!

Úvod

Veľmi milujem ruženec! Nikdy nebudem môcť povedať dosť o sile a zázraku požehnaných zrniek Panny Márie. To vysvetľuje, prečo som sa tri roky venoval písaniu knihy, ktorú považujem za svoju najlepšiu: Champions of the Rosary: The History and Heroes of a Spiritual Weapon (Šampióni ruženca: História a hrdinovia duchovnej zbrane). V tejto knihe predstavujem dejiny ruženca, užitočné rady, ako sa ho modliť a 26 najväčších šíriteľov ruženca. Z viacerých dôvodov práve títo apoštoli zaujali čitateľov a mnohí ma žiadali, aby som túto časť vydal aj samostatne. Tak vznikla táto kniha 26 apoštolov ruženca: Najväčší hrdinova nebeskej zbrane.

Kto sú títo apoštoli? Sú to tí, ktorí v osemstoročnej histórii ruženca vystupujú ako hlavní ohlasovatelia a hrdinovia najvýznamnejšej formy úcty Cirkvi k Panne Márii: ruženca. Prvým z nich bol svätý Dominik Guzmán. Okrem zavedenia ruženca založil aj Rád kazateľov (dominikánov). Tomuto svätému kňazovi ako prvému Panna Mária zverila mocnú duchovnú zbraň − ruženec. Po ňom sa tejto pobožnosti ujali mnohí ďalší, ktorí ju pomáhali šíriť až do končín zeme. Svätý pápež Pius V. sa pričinil za záchranu západnej civilizácie pred ovládnutím islamom a urobil to prostredníctvom ruženca a Svätej ligy mužov ochotných brániť kresťanstvo. Ďalší pápeži, ako napríklad Lev XIII. a svätý Ján Pavol II. napísali dôležité dokumenty o ruženci a pomohli rozšíriť túto pobožnosť do celého sveta. Pápež Lev XIII. napísal 11 encyklík o ruženci a svätý Ján Pavol II. znovu naostril starobylú čepeľ ruženca tým, že ho zavedením tajomstiev svetla premenil na moderný svetelný meč.

História pozná aj svätcov − akými sú napríklad svätý Ľudovít Mária Grignion z Montfortu a svätý Anton Mária Claret − nazývaných ako apoštoli ruženca. Svätý Ľudovít Mária Grignion napísal jednu z najlepších kníh o ruženci a svätý Anton Mária Claret nariadil, aby sa každý kňaz v jeho diecéze počas nedieľ a slávností modlil ruženec spolu so svojimi farníkmi. Za jeho horlivosť pri šírení ruženca sa mu pri viacerých príležitostiach zjavila Panna Mária a vyhlásila ho za „nového svätého Dominika“. Podobne ako svätý Ľudovít Mária Grignion aj svätý Josemaría Escrivá napísal veľkolepú knihu o ruženci, zatiaľ čo svätý Pio z Pietrelciny a svätá Terézia z Kalkaty vydávali svedectvo o požehnaných zrnkách tým, že takmer vždy mali v rukách ruženec.

Jeden z najúžasnejších príbehov o sile ruženca pochádza od muža, ktorý bol kedysi vysväteným satanistickým kňazom. Je ním blahoslavený Bartolomej Longo, pochádzajúci z Neapola v Taliansku. Po svojom radikálnom návrate ku katolíckej viere − ktorý pripisoval ružencu − začal stavať to, čo sa neskôr stalo slávnou svätyňou Panny Márie Ružencovej v Pompejach. Jeho láska k Ježišovi a Márii nepoznala hraníc. Inicioval aj mnohé diela milosrdenstva na pomoc sirotám, vdovám a chorým. Ďalej je tu Boží služobník Frank Duff, zakladateľ najväčšieho mariánskeho apoštolátu na svete, Máriinej légie. Od všetkých členov légie vyžadoval, aby sa modlili ruženec. Mao Ce-tung, komunistický vodca a otec Čínskej ľudovej republiky, raz označil Máriinu légiu za „verejného nepriateľa číslo jeden“.

Hoci v dejinách bolo mnoho apoštolov ruženca, ktorí nevedeli čítať ani písať − to vysvetľuje, prečo je v tejto knihe predstavených len 26 apoštolov a len dve ženy −, jedna z fatimských vizionárok, Božia služobnica sestra Lucia dos Santos, dostala od Panny Márie výslovný pokyn, aby sa naučila čítať a písať, aby tak mohla šíriť ruženec vo svete. Jedným z najinšpiratívnejších apoštolov v dlhom zozname ctiteľov ruženca bol Boží služobník Patrick Peyton. Tento svätý kňaz zhromaždil na modlitbu ruženca viac ľudí ako ktorákoľvek iná osoba v dejinách Cirkvi. Vďaka jeho hrdinskému úsiliu sa v uliciach Brazílie, Kolumbie a Filipín zišli milióny ľudí, aby sa modlili ruženec a pokojne zvíťazili nad politickými diktátormi a ideologickými režimami. V roku 1961 dokonca zhromaždil na modlitbu ruženca pol milióna ľudí v parku v San Franciscu.

Toto je len ukážka veľkých apoštolov ruženca, ktorých nájdete v tejto knihe. Táto kniha však istým spôsobom nie je len o nich, ale aj o vás. Na týchto stránkach zistíte, že aj vy sa môžete zaradiť do ich spoločnosti. Modlitbou ruženca a jej šírením sa môžete stať apoštolom a hrdinom ruženca Panny Márie.

Kto teda pre Kráľovnú neba vezme do rúk duchovnú zbraň a stane sa bojovníkom proti temnote našich čias? Si to ty?

Donald Calloway MIC, STL

Provinciálny vikár – Kongregácia mariánskych otcov
Nepoškvrneného počatia

Provincia Preblahoslavenej Panny Márie, Matky milosrdenstva

„Nechcem odpočívať uprostred boja, ale do posledného dychu budem bojovať za slávu svojho Pána a Kráľa. Neodložím meč, kým ma nepredvolá pred svoj trón. Nebojím sa úderov, lebo mojím štítom je Boh.“

~ svätá Faustína Kowalská

„Oblečte si Božiu výzbroj, aby ste mohli čeliť úkladom diabla. Lebo nás nečaká zápas s krvou a telom, ale s kniežatstvami a mocnosťami, s vládcami tohto temného sveta, so zloduchmi v nebeských sférach. Preto si vezmite Božiu výzbroj, aby ste mohli v deň zla odolať, všetko prekonať a obstáť! Stojte teda: bedrá si prepášte pravdou, oblečte si pancier spravodlivosti a obujte si pohotovosť pre evanjelium pokoja! Pri všetkom si vezmite štít viery, ktorým môžete uhasiť všetky ohnivé šípy zloducha! A zoberte si aj prilbu spásy a meč Ducha, ktorým je Božie slovo!“

~ Ef 6, 11 − 17

Svätý Dominik Guzmán sa narodil v Caleruege v Španielsku. Jeho matka, blahoslavená Juana z Azy, mala v čase, keď ho nosila v lone, videnie psa, ktorý zapaľoval svet fakľou, nesúcou v pysku. Toto videnie sa ukázalo ako prorocké. V roku 1216 svätý Dominik založil Rád dominikánov, ktorí sa rýchlo stali známymi ako Domini canes (Boží psi). Svätý Dominik, známy ohlasovateľ kresťanských právd, založil „Božích psov“, aby boli skupinou dobre formovaných potulných kazateľov, ktorí vyňuchávali kacírstvo a privádzali stratené ovce Božieho stáda späť na pastvu. Vďaka svojmu kázaniu dokázal vyviesť mnoho duší z omylov albigénskej herézy. Zomrel vo veku 51 rokov v talianskej Bologni.

Mariánska zbožnosť

Svätý Dominik bol mariánsky svätec, ktorý chodiac od mesta k mestu hlásal evanjelium, pozdvihoval svoj hlas v piesni k Panne Márii, kázal o jej žaltári a spieval Ave Maris Stella (Zdravas’, Hviezda morská). Jeho prví životopisci spomínajú, že často dostával videnia Panny Márie a s veľkým zápalom o nej kázal. V jednom konkrétnom videní mu sám Ježiš oznámil, že dominikáni sú zverení pod ochranu Panny Márie. Podľa dominikánskej tradície časť samotného dominikánskeho habitu údajne rádu darovala Božia Matka. Nežná oddanosť svätého Dominika Panne Márii sa považuje za základ, na ktorom stojí Rád kazateľov. O jeho láske k nebeskej Matke svedčí aj to, že v prvotných konštitúciách rádu sa od všetkých členov vyžadovalo, aby vyznávali poslušnosť Bohu i Panne Márii.

Pápež Benedikt XVI. pri generálnej audiencii 3. februára 2010 zhrnul hlavné prvky, ktoré sa podieľali na plodnosti života a apoštolského pôsobenia svätého Dominika, a jasne uviedol, že na prvom mieste bola Dominikova úcta k Márii. Podľa pápežových slov: „Na prvom mieste je mariánska zbožnosť, ktorú (svätý Dominik) zanechal ako vzácne dedičstvo svojim duchovným synom, ktorí sa v dejinách Cirkvi zaslúžili o šírenie modlitby posvätného ruženca, takej drahej kresťanskému ľudu a takej bohatej na evanjeliové hodnoty: skutočnej školy viery a zbožnosti.“

Podľa dominikánskej tradície svätý Dominik zaviedol modlitbu posvätného ruženca v roku 1208. Po tom, čo venoval všetko svoje úsilie snahe získať späť srdcia a mysle tých, ktorých zmietla albigénska heréza, utiahol sa do lesa neďaleko Prouille vo Francúzsku, aby očakával radu z neba. Práve tam mu Panna Mária zverila ruženec, poučila ho o jeho používaní a uvedení do života a naozaj ho urobila otcom novej formy kázania a modlitby. S duchovným mečom ruženca v ruke sa nový štýl kázania svätého Dominika stal účinným v boji proti albigéncom a mnohých získal späť k plnosti kresťanského učenia v Katolíckej cirkvi.

V rámci svojich pokynov mu Kráľovná neba oznámila, že ruženec treba vnímať ako zbraň proti kacírstvu. S týmto zámerom svätý Dominik založil Rád kazateľov, skupinu bratov známych ako „Boží psi“, a Ružencové bratstvo. Časom sa ruženec oficiálne uznal za súčasť dominikánskeho habitu a nosil sa na ľavom boku, aby symbolizoval meč, ktorý je pripravený na vytasenie a použitie v duchovnom boji. Najväčšie príbehy o sile a účinnosti ruženca v živote svätého Dominika sú zaznamenané v knihe Obdivuhodné tajomstvo presvätého ruženca (Vydavateľstvo Don Bosco, 2013) od dominikána tretieho rádu svätého Ľudovíta Máriu Grigniona.

Svätý Dominik sa zaslúžil aj o založenie Ružencového bratstva. Vo svojom zápale pre šírenie pravdy a na záchranu duší založil toto modlitbové združenie, aby sprevádzalo ruženec a zabezpečilo jeho rozšírenie po celom svete. Podobne ako samotný ruženec, aj toto hnutie bolo spočiatku známe pod rôznymi inými menami. Mnohí pápeži však potvrdili, že toto modlitbové bratstvo pôvodne založil svätý Dominik. S najväčšou pravdepodobnosťou bolo založené v Kostole svätého Sixta v Ríme v roku 1216 a neskôr ho do ďalších krajín, ako napríklad do Španielska a Francúzska, priniesol sám svätý Dominik.

Ružencové klenoty

„Syn môj, nečuduj sa, že doteraz si svojou prácou priniesol tak málo ovocia; veď pracuješ na neúrodnej pôde, nezavlaženej dažďom Božej milosti. Keď chcel Boh obnoviť tvár zeme, začal tým, že na ňu zoslal zúrodňujúci dážď Anjelského pozdravenia. Vzývaj teda ľudí, aby sa neustále modlili môj ruženec a zožneš ovocie mnohých duší.“

~ slová Panny Márie svätému Dominikovi

„Vďaka zásluhám samotnej Panny Márie a príhovoru svätého Dominika, ktorý bol kedysi vynikajúcim kazateľom tohto Ružencového bratstva, bol zachovaný celý tento svet.“

~ pápež Alexander VI.

„Albigénska heréza, ktorá vtedy zúrila v časti Francúzska, zaslepila laikov natoľko, že kruto útočili na kňazov a klerikov. Blahoslavený Dominik zdvihol oči k nebu a obrátil ich k Panne Márii, Božej Matke. Dominik vynašiel tento spôsob modlitby, ktorý je jednoduchý a vhodný pre každého a ktorý sa nazýva ruženec alebo žaltár Panny Márie. Spočíva v uctievaní Panny Márie modlením sa 150 Anjelských pozdravení, čo je rovnaký počet ako počet Dávidových žalmov, pričom ich pri každom desiatku prerušuje modlitbou Otče náš a medzitým rozjíma o tajomstvách, ktoré pripomínajú celý život nášho Pána Ježiša Krista. Po jej vynájdení Dominik a jeho synovia rozšírili túto formu modlitby do celej Cirkvi.“

~ svätý pápež Pius V.

„Keď mu (svätému Dominikovi) Panna Mária odporučila, ako hovorí tradícia, aby hlásal ľuďom ruženec ako zvláštnu ochranu pred herézami a neresťami, splnil úlohu, ktorú mu uložila, s úžasnou horlivosťou a úspechom.“

~ Boží služobník pápež Benedikt XIII.

„Keď svätý Dominik videl, že ťažkosť ľudských hriechov bráni obráteniu albigéncov, odišiel do lesa neďaleko Toulouse, kde sa tri dni a tri noci neprestajne modlil. Počas týchto dní nerobil nič iné, len plakal a činil tvrdé pokánie, aby upokojil hnev všemohúceho Boha. Svoju disciplínu udržiaval tak veľmi, že si poškodzoval telo a nakoniec upadol do bezvedomia. Vtedy sa mu zjavila Panna Mária v sprievode troch anjelov a povedala: ‚Drahý Dominik, vieš, akú zbraň chce Najsvätejšia Trojica použiť na nápravu sveta?‘ ‚Ó, Pani moja,‘ odpovedal svätý Dominik, ‚ty to vieš oveľa lepšie ako ja, pretože popri svojom Synovi Ježišovi Kristovi si vždy bola hlavným prostriedkom našej spásy.‘ Potom Panna Mária povedala: ‚Chcem, aby si vedel, že v tomto druhu boja bol vždy hlavnou zbraňou anjelský žaltár (Zdravas’, Mária), ktorý je základným kameňom Nového zákona. Preto ak chceš osloviť tieto zatvrdlivé srdcia a získať ich pre Boha, káž o mojom žaltári.‘“

~ svätý Ľudovít Mária Grignion z Montfortu

„Pokiaľ kňazi nasledovali príklad svätého Dominika a hlásali úctu k svätému ružencu, zbožnosť a horlivosť prekvitali v celom kresťanskom svete a v tých rehoľných rádoch, ktoré sa ho modlili. Odkedy však ľudia tento dar z neba zanedbávajú, široko-ďaleko sa rozšírili všetky druhy hriechu a neporiadku.“

~ svätý Ľudovít Mária Grignion z Montfortu

„Svätému Dominikovi počas celého života neležalo na srdci nič iné, len chváliť Pannu Máriu, hlásať jej veľkoleposť a inšpirovať všetkých, aby si ju uctievali modlitbou ruženca.“

~ svätý Ľudovít Mária Grignion z Montfortu

„Svätý Dominik bol tak veľmi presvedčený o účinnosti posvätného ruženca a o jeho veľkej hodnote, že keď spovedal, takmer nikdy nedával iné pokánie.“

~ svätý Ľudovít Mária Grignion z Montfortu

„Francúzska kráľovná Blanka Kastílska bola veľmi zarmútená, pretože dvanásť rokov po svadbe bola stále bezdetná. Keď ju navštívil svätý Dominik, poradil jej, aby sa každý deň modlila ruženec a prosila Boha o milosť materstva, a ona jeho odporúčanie verne plnila. V roku 1213 porodila svoje najstaršie dieťa, Filipa, ale ten zomrel v detskom veku. Toto sklamanie nijako neoslabilo kráľovninu horlivosť, naopak, ešte viac hľadala pomoc u Panny Márie. Všetkým členom dvora a tiež ľuďom v niekoľkých mestách kráľovstva rozdala veľké množstvo ružencov a požiadala ich, aby sa k nej pripojili a prosili Boha o požehnanie, aby sa tento čas naplnil. Tak sa v roku 1215 narodil svätý Ľudovít − princ, ktorý sa mal stať slávou Francúzska a vzorom všetkých kresťanských kráľov.“

~ svätý Ľudovít Mária Grignion z Montfortu

„Keď Panna Mária dala svätému Dominikovi posvätný ruženec, prikázala mu, aby sa ho modlil každý deň a aby k tomu viedol aj ostatných. Svätý Dominik nikdy nikomu nedovolil vstúpiť do bratstva, ak nebol pevne rozhodnutý modliť sa ho každý deň.“

~ svätý Ľudovít Mária Grignion z Montfortu

„Po tom, čo svätý Dominik založil Rád kazateľov, chcel skoncovať s bludmi albigéncov. Pohnutý božským vnuknutím začal prosiť o pomoc Nepoškvrnenú Pannu Máriu, ktorej jedinej bolo dané vyhladiť všetky herézy vo vesmíre, a hlásal ruženec ako neomylnú ochranu proti herézam a nerestiam.“

~ blahoslavený pápež Pius IX.

„Viete, ako vznikla (ružencová) pobožnosť; ako v čase, keď bolo veľmi rozšírené kacírstvo, ktoré si privolalo na pomoc sofistiku, ktorá tak mocne pomáha nevernosti voči náboženstvu, Boh inšpiroval svätého Dominika, aby zaviedol a rozšíril túto pobožnosť. Zdá sa to také jednoduché a ľahké, ale viete, že Boh si vyberá malé veci sveta, aby pokoril tie veľké. Samozrejme, ruženec bol určený predovšetkým chudobným a jednoduchým ľuďom, ale nielen im, lebo každý, kto túto pobožnosť praktizoval, vie, že je v nej upokojujúca sladkosť, akú nemá nič iné.“

~ svätý John Henry Newman

„Pod jej (Máriiným) vedením, silným jej mocou, vyrástli veľkí muži − významní svojou svätosťou, ale aj apoštolským duchom −, aby odrazili útoky zlých protivníkov a priviedli duše späť na čnostné cesty kresťanského života a zapálili ich spaľujúcou láskou k Božím veciam. Jeden takýto muž, armáda sama osebe, bol Dominik Guzmán. Vložil všetku svoju dôveru do ruženca Panny Márie a neohrozene sa pustil do plnenia oboch týchto úloh so šťastnými výsledkami.“

~ pápež Lev XIII.

„Veľký svojím učením, príkladom čnosti a apoštolskou prácou, (svätý Dominik) neohrozene útočil na nepriateľov Katolíckej cirkvi, nie však silou zbraní, ale úplne sa spoliehajúc na pobožnosť, ktorú ako prvý zaviedol pod názvom posvätný ruženec a ktorú on a jeho žiaci rozšírili po celej zemi. V skutočnosti vedený božským vnuknutím a milosťou predvídal, že táto pobožnosť bude ako najsilnejšia bojová zbraň prostriedkom na odohnanie nepriateľa a na potlačenie jeho bezočivosti a šialenej bezbožnosti. Taký bol aj jej výsledok. Vďaka tomuto novému spôsobu modlitby − keď sa prijme a správne vykonáva tak, ako ju zaviedol svätý Dominik – sa začala vracať zbožnosť, viera a jednota; plány a úklady heretikov sa začali rúcať. Aj mnohí bludári sa vrátili na cestu spásy a hnev bezbožníkov zadržali zbrane tých katolíkov, ktorí sa rozhodli odraziť ich násilie.“

~ pápež Lev XIII.

„Tento veľký svätec (svätý Dominik), božsky osvietený, pochopil, že na zlo jeho doby nie je vhodnejší prostriedok, než aby sa ľudia vrátili ku Kristovi, ktorý je ‚cesta, pravda a život‘, často rozjímali o spáse, ktorú nám získal a aby hľadali orodovanie u Boha u tej Panny, ktorej je dané zničiť všetky herézy. Preto zostavil ruženec tak, aby postupne pripomínal tajomstvá našej spásy, a predmet rozjímania sa spája a akoby prelína s Anjelským pozdravením a s modlitbou adresovanou Bohu, Otcovi nášho Pána Ježiša Krista.“

~ pápež Lev XIII.

„Božia Matka naučila ruženec patriarchu (svätého) Dominika, aby ho šíril.“

~ pápež Lev XIII.

„Dominik miloval Pannu Máriu ako Matku a dôveroval najmä jej patronátu, a tak začal svoj boj za vieru. Albigénci okrem iných dogiem útočili aj na Božie materstvo a panenstvo Márie. On, napádaný všetkými ich urážkami, brániac zo všetkých síl svätosť týchto dogiem, dovolával sa pomoci u samotnej Panny Márie, pričom často hovoril: ‚Urob ma hodným chváliť ťa, svätá Panna, daj mi silu proti tvojim nepriateľom.‘ Ako sa Kráľovná neba tešila zo svojho zbožného služobníka, možno ľahko usúdiť z toho, že jeho službu využila na to, aby Cirkev, nevestu svojho Syna, naučila najsvätejší ruženec. Modlitbu, ktorá sa dá modliť nahlas i vo vnútri, a kontemplovať najmä tajomstvá viery. Správne teda Dominik prikázal svojim nasledovníkom, aby pri kázaní ľuďom často vštepovali tento spôsob modlitby, ktorej užitočnosť zakúsil.“

~ pápež Benedikt XV.

„Boj okolo Kristovej ľudskej prirodzenosti sa nanovo začína s albigéncami v stredoveku. Svätý Dominik vystupuje a za základ účinnosti ohlasovania viery v slávne materstvo Panny Márie si vyberá časté opakovanie modlitby Zdravas’, Mária. Ruženec sa stáva Summa Theologica, je katechézou pre ľud, ktorá má dvojaký charakter: je modlitbou a zároveň učiteľkou. Z neho dominikánski kazatelia čerpali obsah i výzbroj pre svoje kázne.“

~ Boží služobník Jozef Kentenich

„Jej (Márii) je zverený úrad ničiť herézy na celom svete. Od nej Dominik − podľa tradície − dostal napomenutie, aby hlásal ruženec ako mimoriadne účinnú zbraň proti kacírstvu a nerestiam, a zápal a úspech, s akými plnil zverenú úlohu, sú naozaj obdivuhodné.“

~ blahoslavený Jakub Alberione

„Vo svojej spiritualite sa svätý Dominik pri modlitbe uchyľoval aj k materiálnym prostriedkom a okrem iného používal zrnká na počítanie Zdravasov. Potom, keď si všimol nevedomosť ľudí v oblasti náboženstva a musel bojovať proti albigéncom, ktorí popierali základné pravdy kresťanstva, Dominik, inšpirovaný Bohom, považoval za dobré, aby ľudia každých desať Zdravasov rozjímali o nejakej pravde alebo tajomstve. Takto dal ľuďom jednoduchý spôsob modlitby a zároveň aj jednoduchý spôsob poučenia.“

~ blahoslavený Jakub Alberione

„Svätý Dominik chcel, aby sa tieto tajomstvá (ruženca) pripomínali každý deň, aby sa hlboko zapísali do mysle a nikdy sa na ne nezabudlo.“

~ blahoslavený Jakub Alberione

„Svätý Dominik, ktorý zomrel v roku 1221, dostal od Preblahoslavenej Matky príkaz hlásať a šíriť túto pobožnosť (ruženec) pre dobro duší, pre víťazstvo nad zlom a pre blaho svätej matky Cirkvi, a tak nám dal ruženec v jeho súčasnej klasickej podobe.“

~ ctihodný Fulton J. Sheen

„Podľa tradície, ktorej mnohí pápeži pripisujú veľkú váhu, na začiatku 13. storočia preblahoslavená Matka povedala svätému Dominikovi, aby kázal o ruženci. Pomocou tejto mocnej zbrane sa mu podarilo zvrátiť ďalšiu veľkú vlnu herézy ohrozujúcu Cirkev a spolu so svätým Františkom z Assisi zanechať stredoveku oživenú vieru.“

~ Boží služobník Patrick J. Peyton

„Tradičný obraz Panny Márie Ružencovej zobrazuje Máriu, ktorá jednou rukou podopiera dieťa Ježiša a druhou podáva svätému Dominikovi ruženec. Táto dôležitá ikonografia ukazuje, že ruženec je prostriedok, ktorý nám Panna Mária dala na rozjímanie o Ježišovi a na to, aby sme ho rozjímaním o jeho živote milovali a stále vernejšie nasledovali.“

~ pápež Benedikt XVI.

Koniec ukážky